KIRJALLINEN KYSYMYS E-3006/01 esittäjä(t): Raffaele Costa (PPE-DE) komissiolle. Maitokiintiöiden epäsuhtaisuus.



Virallinen lehti nro 115 E , 16/05/2002 s. 0212 - 0212



KIRJALLINEN KYSYMYS E-3006/01 esittäjä(t): Raffaele Costa (PPE-DE) komissiolle (29. lokakuuta 2001) Aihe: Maitokiintiöiden epäsuhtaisuus Voisiko komissio ilmoittaa, miksi Italiaa sakotetaan jatkuvasti liiasta maidontuotannosta? Kaudella 20002001 monille italialaisille karjankasvattajille on annettu sakkoja yhteensä 280 miljardin liiran (noin 142 miljoonan euron) arvosta, kun taas kaikille Euroopan unionin karjankasvattajille on annettu sakkoja yhteensä noin 750 miljardin liiran (380 miljoonan euron) arvosta. Italialle on päätetty olla myöntämättä nykyistä korkeampia kiintiöitä, ja nykyiset kiintiöt aiheuttavat maalle paljon haittaa. Kiintiöt ovat epäsuhtaisia moniin muihin jäsenvaltioihin nähden, joita komissio aina suosii (Saksa, Ranska, Alankomaat). Kiintiöitä ei ole suhteutettu väkilukuun, karjankasvattajien määrään, maatilojen kokoon eikä lehmien lukumäärään. Italialaisten karjankasvattajien epäluottamus puolueellisuuteen taipuvaista komissiota ja koko Euroopan unionia kohtaan kasvaa entisestään. Franz Fischlerin komission puolesta antama vastaus (17. joulukuuta 2001) Neuvosto otti maitokiintiöt käyttöön vuonna 1984 maidon ja maitotuotteiden tarjonnan ja kysynnän välisen epätasapainon pienentämiseksi huolehtiakseen siten rakenteellisten ylijäämien 1970-luvun loppupuolella aiheuttamista valtavista kustannuksista. Kansalliset viitemäärät on vahvistettu kaikille jäsenvaltioille tuottajien aikaisempien tuotantomäärien perusteella syrjintää harjoittamatta. Komissio ei suosi yksittäisiä jäsenvaltioita. Komissio on aina kuunnellut Italiaa, mutta vaatii puolestaan, että järjestelmää käytetään täysimääräisesti ja oikein, koska muuten järjestelmä ei ole tehokas. Viime vuosina Italia on pyrkinyt soveltamaan järjestelmää. Edistystä on tapahtunut, mutta valitettavasti suurin ongelma on jäljellä, eli tuottajat ovat jättäneet maksamatta huomattavia summia maidon lisämaksuja. Tämän vahvistukseksi voidaan todeta, että markkinointivuosina 1995/19961999/2000 ainoastaan 5,15 prosenttia maksettavasta lisämaksusta suoritettiin maatalouden ohjaus- ja tukirahastolle (EMOTR). Komissio haluaa korostaa, että neuvosto tekee kaikki päätökset, jotka koskevat kiintiöiden suuruutta ja itse järjestelmää. Italialle vahvistettua, taattua kansallista määrää on korotettu Italian rakenteellisen tilanteen parantamiseksi 900 000 tonnia kiintiövuodesta 1993/1994 ja 600 000 tonnia kahdessa erässä (384 000 tonnia lisää kaudesta 2000/2001 ja 216 000 tonnia lisää kaudesta 2001/2002) Agenda 2000 -asiakirjan perusteella. Komissio haluaa myös täsmentää, että Italia ylitti kiintiövuonna 2000/2001 sille taatun määrän 398 698 tonnilla toimituskiintiön osalta (sille myönnetystä 384 000 tonnin lisäyksestä huolimatta), mikä vastaa maitokiintiöistä annetun neuvoston asetuksen(1) mukaan 142 miljoonan euron suuruista maksua. Kaikkien jäsenvaltioiden maksamat lisämaksut Italia mukaan lukien ovat tällä kaudella 289 miljoonaa euroa. (1) Neuvoston asetus (ETY) N:o 3950/92, annettu 28 päivänä joulukuuta 1992, maito- ja maitotuotealan lisämaksusta EYVL L 405, 31.12.1992.